**22η Ιουνίου 2021**

**Διαδικτυακή Επιτροπή Ανθρωπίνων Δικαιωμάτων CCBE**

**Συμμετέχοντες: Αλέξης Αναγνωστάκης και Μαρία Λαθούρη (Ελληνική Αντιπροσωπεία/ ΔΣΑ)**

* **CCBE Βραβείο Ανθρωπίνων Δικαιωμάτων 2021**

Τα μέλη της Επιτροπής κλήθηκαν να σχολιάσουν και να ψηφίσουν την υποψηφιότητα που έκριναν ως καταλληλότερη για να λάβει το Βραβείο των Ανθρωπίνων Δικαιωμάτων για το έτος 2021. Επικράτησε η υποψηφιότητα των τεσσάρων Λευκορώσων συναδέλφων δικηγόρων με κριτήριο τον κίνδυνο που διατρέχουν κατά την ενάσκηση του επαγγέλματός τους λόγω του αγώνα τους για την προάσπιση των ανθρωπίνων δικαιωμάτων. Τονίστηκε ωστόσο από αρκετά μέλη και η σημαντικότητα της υποψηφιότητας του Τούρκικου Δικηγορικού Συλλόγου του Ντιγιαρμπακίρ για τη μάχη που δίνει καθημερινά ως σύλλογος για την προώθηση και υπεράσπιση του κράτους δικαίου.

**Παρακάτω παρατίθενται σύντομα βιογραφικά των κυρίως υποψηφίων για το βραβείο Ανθρωπίνων Δικαιωμάτων για το τρέχον έτος.**

Ο λευκορώσος δικηγόρος Leanid Sudalenko είναι υπερασπιστής ανθρωπίνων δικαιωμάτων και επικεφαλής της «Πρωτοβουλίας Δικαιοσύνης», μιας ένωσης που παρέχει νομική βοήθεια στα θύματα παραβιάσεων των ανθρωπίνων δικαιωμάτων και ειδικεύεται στην προετοιμασία ατομικών καταγγελιών στην Επιτροπή Ανθρωπίνων Δικαιωμάτων του ΟΗΕ.

Είναι υπέρμαχος της κατάργησης της θανατικής ποινής στη Λευκορωσία, την τελευταία ευρωπαϊκή χώρα που ακόμα την εφαρμόζει.

Το δικηγορικό του γραφείο αποτελεί συνεχή στόχο αστυνομικών ερευνών, μάλιστα ερευνήθηκε ξανά στις 5 Ιανουαρίου 2021 και κατασχέθηκαν πάνω από 300 αντικείμενα, συμπεριλαμβανομένων των ηλεκτρονικών και τραπεζικών καρτών του. Ανακρίθηκε για τις υποθέσεις υπερασπιστών των ανθρωπίνων δικαιωμάτων και ακτιβιστών που υπερασπίζεται.

Στις 18 Ιανουαρίου2021, μάθαμε ότι ο Leanid Sudalenko συνελήφθη και φυλακίστηκε.

Η Λίλια Βλάσοβα είναι λευκορωσίδα δικηγόρος γεννημένη το 1953.

Ιδρύτρια μιας από τις πρώτες ανεξάρτητες δικηγορικές εταιρείες στη Λευκορωσία το 1990, μετά την διάλυση της ΕΣΣΔ, ειδικεύεται στη διαμεσολάβηση, ιδίως στη συνταγματική διαμεσολάβηση. Το 2012, ίδρυσε το Κέντρο Διαμεσολάβησης και Διαπραγματεύσεων στο Μινσκ. Στις 19 Αυγούστου 2020, εντάχθηκε στο Συμβούλιο Συντονισμού της Λευκορωσίας, το οποίο τάσσεται υπέρ της δημοκρατικής μετάβασης της εξουσίας μετά τις νοθευμένες εκλογές που επέτρεψαν στον πρόεδρο Λουκασένκο να παραμείνει στην εξουσία.

Την επόμενη μέρα, ο Γενικός Εισαγγελέας Κονγιούκ κίνησε ποινική διαδικασία εναντίον των μελών του Συμβουλίου για απόπειρα πραξικοπήματος και υπονόμευση της εθνικής ασφάλειας. Η Λίλια Βλάσοβα συνελήφθη στις 31 Αυγούστου 2020 και παραμένει υπό κράτηση μέχρι σήμερα παρά τις διαμαρτυρίες διεθνών δικηγορικών οργανώσεων.

Ο δικηγόρος Maksim Znak κατηγορήθηκε αβάσιμα ότι επιδίωξε να καταλάβει την εξουσία αντισυνταγματικά και αντιμετωπίζει ποινή φυλάκισης έως και δώδεκα χρόνια. Ο δικηγόρος Ντμίτρι Λαγιέφσκι κλήθηκε να υπερασπιστεί τον δικηγόρο Μαξίμ Ζνάκ και αρκετούς άλλους συλληφθέντες αντιπολιτευόμενους. Εξαιτίας των άνω υπερασπιστικών του καθηκόντων, υποβλήθηκε ανεπίτρεπτα σε πειθαρχική διαδικασία από εκεί Δικηγορικό Σύλλογο.

Είναι γνωστό ότι και πολλοί άλλοι λευκορώσοι δικηγόροι (συμπεριλαμβανομένης της Μαρίας Ράμπκοβα) έχουν συλληφθεί ή παρενοχληθεί από τις Αρχές μετά τις τελευταίες κοινοβουλευτικές εκλογές.

Ο Δικηγορικός Σύλλογος του Ντιγιαρμπακίρ αποτελεί εδώ και καιρό στόχο σφοδρής καταστολής από τις τουρκικές αρχές. Μεταξύ 2017 και 2020:

- Ο Mehmet Emin AKTAR, Πρόεδρος του Δικηγορικού Συλλόγου του Ντιγιαρμπακίρ μεταξύ 2008 και 2012 καταδικάστηκε σε ποινή φυλάκισης 6 ετών και 3 μηνών. Κατηγορείται ότι είναι μέλος του DTK.

- Ο Ahmet OZMEN, Πρόεδρος του Δικηγορικού Συλλόγου του Ντιγιαρμπακίρ μεταξύ 2016 και 2018, και όλα τα μέλη του Συμβουλίου του Δικηγορικού Συλλόγου διώκονται ποινικά για δήλωση που δημοσίευσαν με τίτλο «Μοιραζόμαστε τη μεγάλη θλίψη του αρμενικού λαού». Οι αρχές τους κατηγορούν για «υποκίνηση μίσους και δυσφήμηση του τουρκικού έθνους και κοινοβουλίου».

- Ο Ahmet OZMEN, Πρόεδρος του Δικηγορικού Συλλόγου και το Συμβούλιο του Δικηγορικού Συλλόγου του Ντιγιαρμπακίρ μεταξύ 2016 και 2018 διώκονται επίσης για δημοσίευση έκθεσης της 14ης Σεπτεμβρίου 2017 σχετικά με «τα γεγονότα στη θέση Kanires, επαρχία Χακάρι», που έγινε για να καταγράψει την επέμβαση των στρατιωτικών μη επανδρωμένων αεροσκαφών που προκάλεσε το θάνατο ενός χωρικού και τον τραυματισμό άλλων 3.

Η ελληνική αντιπροσωπεία, αφού εξήρε τη σπουδαιότητα όλων των υποψηφιοτήτων, επιχειρηματολόγησε υπέρ των υποψηφιοτήτων των Λευκορώσων αλλά και του Δικηγορικού Συλλόγου του Ντιγιαρμπακίρ, και τελικώς ψήφισε, έχοντας το δικαίωμα μίας μόνο ψήφου, υπέρ των Λευκορώσων συναδέλφων.

Ενδιαφέρον παρουσίασε και η προτεινόμενη από τη Γερμανική αντιπροσωπεία υποψηφιότητα Γερμανού Δικηγόρου που ξεχωρίζει για τις δράσεις του για την προστασία του περιβάλλοντος. Διευκρινήστηκε πως ο λόγος που προτάθηκε η συγκεκριμένη υποψηφιότητα ήταν ακριβώς για να αναδειχθεί η ανάγκη να συνδεθεί και τελικώς να ενταχθεί η προστασία του περιβάλλοντος στον ευρύτερο τομέα των ανθρωπίνων δικαιωμάτων. Ωστόσο επικράτησε η άποψη πως το βραβείο θα πρέπει να δοθεί βάσει του κριτηρίου της επικινδυνότητας που διατρέχουν λόγω των δράσεών τους ακόμα και για την ίδια τους τη ζωή συνάδελφοί μας στη Λευκορωσία και στη Τουρκία.

* **Ανθρώπινα Δικαιώματα και Περιβάλλον**

Συμφωνήθηκε ότι η Επιτροπή θα πρέπει να επικεντρωθεί στο ζήτημα της συσχέτισης του περιβάλλοντος με τα ανθρώπινα δικαιώματα, και ότι πιθανόν να χρειαστεί να υιοθετήσει συγκεκριμένη θέση για το θέμα αυτό στο μέλλον. Προς το παρόν, ο πρόεδρος της Επιτροπής πρότεινε να προβεί η CCBE σε δήλωση / ανακοίνωση για την προώθηση του αναθεωρημένου εγχειριδίου CDDH για τα ανθρώπινα δικαιώματα και το περιβάλλον στα διάφορα κράτη μέλη. Επιπλέον, τα μέλη της Επιτροπής κλήθηκαν να υποβάλλουν τυχόν προτάσεις τους σχετικά με τις υπάρχουσες αρχές για την προστασία του περιβάλλοντος και τα ανθρώπινα δικαιώματα προκειμένου η CCBE να συμβάλλει, εάν κριθεί σκόπιμο, στη σύνταξη μιας μη δεσμευτικής πράξης στο πλαίσιο της συμμετοχής της CCBE στις εργασίες του CDDH-ENV.

Ακόμη, συζητήθηκε η απόφαση Klimaatzaak, που μας γνωστοποιήθηκε από μέλος της Επιτροπής, όπου το δικαστήριο έκρινε για την ευθύνη και την υπαιτιότητα της περιβαλλοντικής πολιτικής του Βελγίου, καθώς δεν πληροί τα ευρωπαϊκά κριτήρια για τη μείωση των αερίων του θερμοκηπίου, με το δικαστήριο ωστόσο να αναφέρει ότι η αρχή της διάκρισης των εξουσιών δεν του επιτρέπει να υπαγορεύει στο κράτος συγκεκριμένα μέτρα που πρέπει να λάβει για να πληροί τα ευρωπαϊκά κριτήρια.

Συζητήθηκε ακόμη η μη προσχώρηση του Ηνωμένου Βασιλείου στη Σύμβαση του Λουγκάνο και o συνεπαγόμενος αντίκτυπος στη λογοδοσία για σοβαρές παραβιάσεις των ανθρωπίνων δικαιωμάτων και τις περιβαλλοντικές ζημίες.

Για την Ελληνική Αντιπροσωπεία

Μαρία Λαθούρη